Saskaņā ar 2. mērķi (Savienības pilsoņu pasargāšana no nopietniem pārrobežu veselības apdraudējumiem) trim projektiem, tajā skaitā vakcinācijai veltītā pasaules samita organizēšanai, piešķirtā ES finansējuma kopapjoms bija 8 058 630,32 EUR. Tika īstenota arī kopīga darbība, kuras uzdevums bija uzlabot sagatavotību veselības jomā un reaģēšanu uz bioloģiskiem un ķīmiskiem teroristu uzbrukumiem. Darbība bija orientēta atklāt draudus un novērtēt riskus, ko rada ar veselību saistīti teroristu uzbrukumi, turklāt satuvinot partnerus no sabiedrības veselības, drošības un civilās aizsardzības aprindām.

2. GADA BŪTISKĀKIE NOTIKUMI

2019. gada DP kopumā pievērsās četriem konkrētiem veselības programmas mērķiem.

Saskaņā ar 1. mērķi (veselības veicināšana, slimību profilakse un veselīgam dzīvesveidam labvēlīgas vides sekmēšana) tika uzsākti vairāki pētījumi, kuri raksturīgu aromātu novērtēšanas sakarā atbalstīja ES tiesību aktus par tabakas izstrādājumiem, kā arī Eiropas Komisijas darbu Direktīvas 2014/40/ES par tabakas izstrādājumiem (TID) piemērošanā. Tika finansēti arī pētījumi par alkoholu, kuri dalībvalstīm palīdzētu mazināt tā radīto kaitējumu un kartēt nacionālos fiskālos pasākumus un cenu politiku attiecībā uz pārtiku, bezalkoholiskajiem un alkoholiskajiem dzērieniem.

Saskaņā ar 2. mērķi (Savienības pilsoņu pasargāšana no nopietniem pārrobežu veselības apdraudējumiem) tika uzsākts pētījums, kura mērķis ir izvērtēt iespēju izstrādāt vienotu vakcinācijas karti ES iedzīvotājiem.

Pētījuma mērķis ir divējāds:

·pirmkārt, kartēšana, kurā tiktu pārbaudīti un salīdzināti līdzšinējo vakcinācijas karšu forma un saturs, lai noteiktu, kādus elementus varētu iekļaut ES iedzīvotāju vakcinācijas kartē,

·otrkārt, ņemot vērā sadarbspēju, izstrādāt, testēt un izvērtēt trīs dažādas ES iedzīvotāju vakcinācijas kartes veidnes. Veidnēm jābūt gan elektroniskā, gan fiziskā formā.

Iecerētā ES iedzīvotāju vakcinācijas karte pirmām kārtām būtu pašiespēju veicināšanas instruments, ar kura palīdzību iedzīvotāji, jo īpaši pārceļoties no vienas ES dalībvalsts uz citu, varētu pareizajā brīdī saņemt vakcīnas gan sev, gan bērniem. Tiek ierosināts vismaz 10 dalībvalstīs, kas ir brīvprātīgi tam piekritušas, abu veidu veidnes notestēt.

Saskaņā ar 3. mērķi (atbalsts inovatīvām, efektīvām un ilgtspējīgām veselības aprūpes sistēmām) tika sāktas vairākas darbības, kas sekmē inovatīvas, efektīvas un ilgtspējīgas veselības aprūpes sistēmas, un finansēti vairāki pasākumi, ar kuriem tika realizētas jauno Medicīnisko ierīču regulas (Regula (ES) 2017/745) un In vitro medicīnisko ierīču regulas (Regula (ES) 2017/746) īstenošanas atbalsta kampaņas. Šo kampaņu adresāti ir tirgus dalībnieki, veselības aprūpes speciālisti, veselības aprūpes iestādes un iedzīvotāji kā pacienti. To vispārējais mērķis ir, nepieļaujot traucējumu rašanos MI un IVI tirgos, par Medicīnisko ierīču (MI) regulu un In vitro medicīnisko ierīču (IVI) regulu un to prasībām pirms to stāšanās spēkā attiecīgi 2021. gada maijā un 2022. gada maijā aktuāli informēt ieinteresētās personas.

Saskaņā ar 4. mērķi (atvieglot Savienības pilsoņu piekļuvi labākai un drošākai veselības aprūpei) tika izsludināts uzaicinājums iesniegt priekšlikumus, kuri atbalstītu reto slimību (RS) reģistru izveidi ERT vajadzībām. Plānotie pasākumi attiecas uz RS pacientu reģistru izveidi un pilnveidi ERT vajadzībām, kā arī uz līdzšinējo reģistru turpmāku pilnveidi un kvalitātes kontroli.

Galvenie mērķi ir šādi:

·nodrošināt iespēju izstrādāt, modernizēt un sasaistīt reģistrus, kas aptver katra ERT kompetencē esošās slimības un traucējumus, un nodrošināt šo reģistru sadarbspēju. Tas palīdzēs pacientu kohortas sasaistīt un padarīt redzamas Eiropas līmenī, lai tiktu sekots slimību dabiskajai gaitai, balstoties uz pietiekamiem datiem par pacientiem. Turklāt visi kāda ERT individuālie RS reģistri tiks reģistrēti ES RS platformā

·izstrādāt visaptverošu pieeju RS reģistriem, kas, ievērojot ES RS platformas piedāvātos standartus un instrumentus, aptvertu visus ERT

Turklāt tika slēgts līgums par pakalpojumu un tehniskās palīdzības sniegšanu Eiropas Komisijai integrētu ERT novērtēšanas, uzraudzības, izvērtēšanas un kvalitātes uzlabošanas sistēmu (AMEQUIS) izveides vajadzībām. Konkrētāk, ar šīs sistēmas palīdzību:

·tiks izvērtēti visi līdzšinējie instrumenti un rādītāji, kas paredzēti ERT novērtēšanai, uzraudzībai un izvērtēšanai

·tiks analizēta pieredze, kas gūta, izmantojot līdzšinējos instrumentus un metodes, turklāt pārskatot jaunākos instrumentus un metodes, ko tajā pašā un līdzīgā kontekstā izstrādājušas un testējušas citas nacionāla vai starptautiska līmeņa organizācijas

Šī darbība Eiropas Komisijai palīdz izpildīt pienākumus, kas izriet no Direktīvas 2011/24/ES par pacientu tiesību piemērošanu pārrobežu veselības aprūpē, kā arī attiecībā uz ERT izveidi un izvērtēšanu — Komisijas 2014. gada Īstenošanas lēmumu un Deleģēto lēmumu.

Visbeidzot, Chafea noslēdza līgumu par tādas programmas izstrādi, plānošanu un pārvaldību, kuras mērķis ir atvieglot viesprofesionāļu apmaiņu starp retās vai mazizplatītās un kompleksās slimībās specializējušos ERT klīniskajiem centriem. Apmeklējumu/apmaiņu mērķis ir dalīties ar specializētām, arī ļoti specializētām zināšanām un pieredzi 24 ERT tvērumā un satvarā. Šī programma palīdzēs paaugstināt vispārējo augsti specializēto zināšanu līmeni, padziļināt un atvieglināt slimnīcu sadarbību un stiprināt profesionālās attiecības dažādos tīklos un starp tiem. Turklāt apmeklējumi/apmaiņas palīdzēs likt pamatus augsti specializētu mācību programmu izveidei un izstrādei.